Врз основа на член 27, член 34 став 1 од Законот за слободен пристап до информации од јавен карактер (“Службен весник на Република Северна Македонија“ бр. 101/2019), согласно член 111 став 1од Законот за општата управна постапка (“Службен весник на Република Македонија“ бр. 124/2015) и согласно Упатството за спроведување на Законот за слободен пристап до информации од јавен карактер (“Службен весник на Република Северна Македонија“ бр.60/20), постапувајќи по Жалбата изјавена од Македонско здружение на млади правници МСМП-Скопје, поднесена преку Александра Цветановска, Претседател на МЗМП, против Град Скопје, по предметот Барање за пристап до информации од јавен карактер, Директорот на Агенцијата за заштита на правото на слободен пристап до информациите од јавен карактер на\_\_\_\_\_2022 година, го донесе следното

**Р Е Ш Е Н И Е**

1. Жалбата изјавена од Македонско здружение на млади правници МСМП-Скопје, поднесена преку Александра Цветановска, Претседател на МЗМП, поднесена против Град Скопје, заведена во Агенцијата под бр.08-121 на 14.04.2022 година, по предметот Барање за пристап до информации од јавен карактер, **СЕ УВАЖУВА**.

**2.** **СЕ НАЛОЖУВА** на Имателот на информации, да постапи по Барањето на Барателот, согласно одредбите од Законот за слободен пристап до информации од јавен карактер.

**3.** Имателот на информации е должен да го спроведе ова Решение во рок од 15 дена од денот на неговиот прием и за истото да ја извести Агенцијата.

**О Б Р А З Л О Ж Е Н И Е**

Македонско здружение на млади правници МСМП-Скопје како што се наведува во Жалбата на 14.03.2022 година поднело Барање за пристап до информации од јавен карактер заведен во Здружението под бр.0306-403/1 до Град Скопје, со кое побарало по електронска пошта да му се достави електронски запис од следните информации:

„1. Дали општината има пропишано посебни постапки со кое се обезбедува остварување на правото на пристап до информациите и учество на јавноста во донесувањето на одлуките кои се однесуваат на состојбата на животната средина согласно чл.17 од Законот за животната средина? Ако има пропишано посебни постапки доставете ни примерок (како документ или линк од веб страницата)?

1. Дали општината има изработено извештај за состојбата на животната средина (чл.45 см. 5 од Закон за животната средина)? Ако да, ве молиме доставете ни го последно донесениот извештај?

....

13. Доколку Општината располага со листа на активни граѓански ориганизации кои работат и дејствуваат во рамки на општината ве молиме да ја споделите.“

Имателот на информации, на ова Барање не одговорил во законски предвидениот рок, поради што Барателот на информацијата, во законски предвидениот рок поднел Жалба заведена во Агенцијата под арх. бр. 08-121 од 14.04.2022 година.

Агенцијата со електронски допис бр.08-121 од 15.04.2022 година, ја препрати Жалбата до имателот на информации и побара во рок од 7 дена да се произнесе по истата и до Агенцијта да ги достави сите списи во врска со предметот.

Имателот на информации на 22.04.2022 година до Агенцијата преку електронска пошта достави Известување бр.09-4244/2 од 21.04.2022 година заведен во архивата на Агенцијата под бр.08-121. Во Известувањето е : “ ....Воедно информираме дека по насока на изнесеното во дописот доставен од Ваша страна, град Скопје како имател на информација, ќе постапи по поднесеното Барање согласно член 21 од Законот за слободен пристап до информации од јавен карактер....“.

Агенцијата за заштита на правото на слободен пристап до информациите од јавен карактер по разгледувањето на Жалбата и другите списи во врска со предметот утврди дека Имателот на информации не постапил согласно одредбите од Законот за слободен пристап до информации од јавен карактер, односно во законски предвидениот рок не ги доставил бараните информации до Барателот, на начин и во форма наведени во Барањето, ниту донел управен акт согласно одредбите од член 20 од горенаведениот Закон, поради што се смета дека Барањето е одбиено.

Согласно погоренаведеното, Агенцијата за заштита на правото на слободен пристап до информациите од јавен карактер одлучи како во диспозитивот на ова Решение.

Ова Решение е конечно во управната постапка и против него нема место за жалба.

**ПРАВНА ПОУКА:** Против ова Решение може да се поведе управен спор пред Управниот суд во рок од 30 дена од денот на неговото доставување.

Решено во Агенцијата за заштита на правото на слободен пристап до информациите од јавен карактер на \_\_\_\_\_\_2022 година, под бр.08-121.

**Директор,**

**Пламенка Бојчева**

Подготвил:Инџи Хоџа

Контролирал: Петар Гајдов

Доставено до:

- архива на Агенцијата

- жалителот/барател на информацијата

- имател на информацијата